Eveko

Eveko Segakoor on Otepääl tegutsev segakoor.

Koori ajalugu
Algus
Eveko koor on asutatud 1989. aasta sügisel toonase Otepää keskkooli muusikaõpetaja Eve Eljandi eestvedamisel.
Juba 1990. aasta üldlaulupeoks oli koor sedavõrd arenenud nii kvantiteedilt (ligi 30) kui kvaliteedilt, et võis osaleda üldlaulupeol Tallinnas. Sellele eelnesid 9 kuu jooksul kaks korda nädalas toimuvad kooriproovid, iseseisev töö laulude õppimisel, häälerühmade proovid ja vahel ka "luukambrid". Ka kõigil järgmistel üldlaulupidudel on koor osalenud.

Nimi
Algusaastatel nimetasime end noortekooriks. Mõni aasta hiljem jõudsime arusaamisele, et kooril peab ikka pärisnimi ka olema. Ühel kooriüritusel korraldatud nimekonkursil tuli paljude ideede seast esile EVEKO, mis võiks lahtiseletatult kõlada kui EVE Koor.

Dirigendid
Eve Eljand oli koori esimene dirigent, kes ladus vundamendi Eveko koorile. Eveko dirigendi rollis on olnud ka Mari Tooming, kellega eelkõige õppisime iseend ning muusikat kuulama ja kuulma. Oma vaikse ja hapra olekuga suutis ta kogu koori sundimatult enda taktikepi all kaunilt helisema panna. Koorijuhi teatepulga võttis üle toonane Otepää Muusikakooli direktor Pirika Sööt, kellega koostöö lõppes pärast Vänleki festivali Norras. Edasi tegutsesime meie endi seast sirgunud dirigendi Lembi Oja juhendamisel. 2008. aasta sügisel sai uueks peadirigendiks Vilve Maide ja Lembi Oja jätkas tööd abidirigendina. Vilve on väga suurt rõhku hakanud panema hääleseadele ning koori kui terviku heale kooskõlale. Kooriproovid on muutunud tänu Vilve pühendumisele ja uutele töömeetoditele kooriliikmete jaoks energilisteks ja uskumatult tulemuslikeks.
Hea meel on tõdeda, et igalt dirigendilt oleme õppinud midagi head ja iga koorijuht on andnud oma panuse Eveko arengusse.

Majandamine
Koori majandustegevus põhineb kooriliikmete liikmemaksudel, suurt abi on osutanud kohalik omavalitsus ja üksikud sponsorid. Aastate eest välisreisidel toimunud kontserdid on samuti koorikassat täitnud. Viimastel aastatel oleme ürituste läbiviimiseks saanud ka projektipõhist abi. 

1990. aastate keskpaigast on koor toiminud seltsina. Mittetulundusühing Eveko Koor asutati sügisel 2006. Koori kõrgeim juhtorgan on üldkoosolek, kuhu kuuluvad kõik lauljad ja dirigent. Muusikalise poole arengu eest kannab eelkõige hoolt dirigent koos abidirigendiga. Koori majandustegevuse ja organisatoorse poole eest seisab hea kolmeliikmeline juhatus, kuhu kuulub ka koorivanem.

Esinemispaigad
Eveko koori esinemispaikadeks on olnud Otepää, Pühajärve, Sihva, Sangaste, Laatre, Lüllemäe, Valga, Tõrva, Kanepi, Rõngu, Urvaste, Pärnu, Viljandi, Põlva, Pikajärve, Räpina, Vastseliina, Võru-Kubija, Võnnu alevik, Türi, Tartu, Tallinn...
Piiri taga oleme üles astunud Otepää sõpruspiirkondades Rootsis (Stockholm, Eckerö, Birka, Drottingholm, Eckebyhov,…) Norras (Sel), Soomes (Vihti), Saksamaal (Tarp, Flensburg ja Hamburg).
Koorilauluga oleme üles astunud väga erinevates kohtades: kirikus, kõrtsis, kuuse all, koolimajas, kontserdisaalis, kaubamaja trepil, heinaküünis, laululaval, …

Konkursid
 2011 – XVIII segakooride võistulaulmine Tuljak, 5. koht C-kategoorias.

Menüü
Eveko repertuaaris on oma koha leidnud eesti koorimuusika klassika, rahvalaulude töötlused, parimad palad parimatelt autoritelt Eesti levimuusikas, katked suurvormidest, kiriklik muusika, kaunid jõululaulud ning sekka ilmalikke naljalugusid ja ka lihtsaid lastelaule, mis koori tarbeks huvitavasse vormi valatud. Meile pole võõrad ka teiste rahvaste laulud, pärinegu need siis suurest Venest või Lätist, Rootsist või Aafrikast, Saksamaa ja Soomeni välja.

Liikmesus
Eveko on 2010. aastast Eesti Segakooride Liidu liige. Samuti oleme Laulu- ja Tantsupeo Protsessis osalevate kollektiivide ametlik liige. Oleme end sidunud ka võrukeelsete Uma Pido laulupidudega.

Välislingid
Koori koduleht
Eveko Facebookis

Kategooria:Otepää
Kategooria:Eesti segakoorid